Daradara a Daniw
Iti mannaniw iti biag ken panagungar manen.
A ngem ta binigat tay met nga agsangal
Iti arem-mata, wenno al-al, wenno sennaay.
Kadagiti balikas a maisawang iti dulang,
Dagitay man beggang manipud iti atong,
Pagilasinan kadagiti simmina a ganggandiong,
Wenno budobudo wenno barsanga
Sadanto manen agungar kalpasan ti agmalem
A tudo wenno igaaw wenno nepnep wenno bagiw
Wenno agpatnag a gubat dagiti labidlabid,
Dagitay man kinukusit a panagkatawa
Dagitay man kinukusit a panagladingit
Dagitay man kinukusit a panagsapata
Iti daan a tulag manipud kadagiti pammigat
Nga ikomersioda kadagiti palengke idiay Paris
Nga ilakoda iti midnight sale idiay Los Angeles
Nga ibaratilioda idiay Santiago kasukat ti rebulto a sagrado
Nga isukmonda iti yen ken sayangguseng idiay Tokyo
Nga isukatda iti torre a danum idiay Paris
Nga isandida iti bendision ti papa idiay Roma?
Kunak man: ni mannaniw ket siririing a ladingit.
Ammona ti dolse a nasam-it, pangikkat iti pait.
Ammona ti usar ti karit, pangdalus iti rikna a kinamamait.
Ti dolse ti sinam-it, agas ti agbagtit.
Ti usar ti karit, pangugas iti biag a nabangsit.
Ti daniw ni mannaniw, aggagamer ti amin, aglalaok
A katawa ken sangsangangit
A rigat ken nam-ay
A pannakairarem ken panaglung-aw
A pannakabagsog ken panagbisin
A panagrugso ti nakem kadagiti ayat a mannakabalin
Kas ti liday ti pimmanaw ken ti liday ti pinanawan
Kas ti rag-o ti agsubli ken ti rag-o ti masublian
Iti man gubat wenno iti pagbabakalan dagiti panunot
Iti kapatagan dagiti kappia wenno risiris
ti panaglaing dagiti dunggiar wenno dunor
gapu iti panagkalay-at kadagiti pantok
Ala, ala, ket gibusak pay laeng ngarud.
Kamakamek ti aldaw a pagbirokak iti suni ti ulbod
Kontrata iti arte, kontrata iti dios ti sao, kontrata iti ili
Daytay daniw a daradara, daradara a panangngaasi
Daytay daniw a kontra signos dagiti bambanti.
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn